Ole Stavad (S), 1999-11-02:
Nogle enkelte kommentarer til det, ordførerne har sagt her ved anden behandling.
Først til fru Mariann Fischer Boel: Det pågældende brev er oversendt til kommentar.
Jeg har underskrevet en kommentar, og i hvert fald ud fra det, vi kan se, har Miljøstyrelsen haft nogle andre forudsætninger med hensyn til, hvor mange biler vi snakker om.
Der har været en ganske dramatisk stigning igennem det sidste års tid på det her felt.
I forhold til EU-diskussionen er det jo ikke en forholden sig til det konkrete forslag, som vi har fremsat, og der er jo givet, synes jeg, rimeligt præcise kommentarer i Folketingets Skatteudvalg til EU-diskussionen.
Men som jeg også sagde under første behandling af det her forslag, så ved vi jo alle sammen, at jura ikke er eksakt videnskab, og derfor kan jeg heller ikke give Tinget nogen garanti eller livsforsikring for, at der ikke er nogen, der vil rejse kritik af den del.
Men det ligger lige så klart, at når vi fremsætter et forslag med det indhold, som vi her har til behandling, så har vi som klart udgangspunkt, at det selvfølgelig holder sig inden for de rammer, hvor vi kan bevæge os, og det mener jeg faktisk vi har på rimelig ordentlig, saglig vis argumenteret for i vores kommentarer til Folketingets Skatteudvalg under udvalgsbehandlingen.
Så har flere af ordførerne, ikke mindst hr. Brian Mikkelsen og hr. Flemming Kofod-Svendsen,
været inde på ikrafttrædelsesbestemmelserne, og det har selvfølgelig været et omdrejningspunkt.
Jeg har også, som medlemmerne af Skatteudvalget ved, været inde i meget grundige overvejelser
om det her punkt
, og det, jeg siger nu, må bestemt ikke opfattes som nogen kritik af de fire partier, Venstre, De Konservative, CD og Kristeligt Folkeparti, der har stillet et ændringsforslag, hvor de har ladet sig påvirke af den diskussion, vi har haft.
Jeg mener bare for det første ikke, at det løser problemet.
For det andet, og det er ikke mindst til hr. Brian Mikkelsen
: I debatten om tilbagevirkende kraft er den diskussion lige så åben i forhold til det forslag, som Venstre og De Konservative sammen med CD og Kristeligt Folkeparti har stillet, for om man tilfældigvis har fået flyttet bilen, som man har indgået en bindende kontrakt om, over landegrænsen eller ej, giver sådan set ikke nogen afklaring i forhold til diskussionen om tilbagevirkende kraft. Igen vil jeg understrege, at det er ingen kritik af de fire partier, for når de har stillet forslaget i den form, så er det, fordi vi har haft debatten om både at finde en streg, som vi politisk synes var acceptabel, og samtidig en form, så det administrativt kan håndteres.
Det er så også baggrunden for, at regeringen har stillet et andet ændringsforslag.
Vi mener, at det, vi foreslår, både kan håndteres og også løser de grundlæggende problemer, som har været rejst af en række personer under udvalgsarbejdet, og derfor har jeg stadig væk et håb om, at når vi mødes til tredje behandling, forhåbentlig på torsdag, så vil der være en vis bredde i den vedtagelse, som vi skal foretage. Endelig til hr. Klaus Kjær: Jeg har svært ved at forstå meldingerne om, at der er biler, der kan godkendes miljømæssigt i Tyskland, men ikke i Danmark, da begge lande kører efter normerne.
Om der kan være nogen forskel i måleudstyret, skal jeg ikke gøre mig klog på, men det er i hvert fald de samme kriterier, vi bygger på, når der skal godkendes eller ikke skal godkendes.